1 POSĖDIS

**SPRENDIMAS**

**DĖL PRITARIMO KAUNO RAJONO SAVIVALDYBĖS ŪKIO IR DARNIOS PLĖTROS KOMITETO 2023 M. VEIKLOS ATASKAITAI**

2024 m. sausio 25 d. Nr. TS-52

Kaunas

Vadovaudamasi Lietuvos Respublikos vietos savivaldos įstatymo 19 straipsnio 3 dalimi ir Kauno rajono savivaldybės tarybos reglamento, patvirtinto Kauno rajono savivaldybės tarybos 2023 m. kovo 30 d. sprendimu Nr. TS-176 „Dėl Kauno rajono savivaldybės tarybos reglamento patvirtinimo“, 90 punktu, Kauno rajono savivaldybės taryba nusprendžia:

Pritarti Kauno rajono savivaldybės tarybos Ūkio ir darnios plėtros komiteto
2023 m. veiklos ataskaitai (pridedama).

Šis sprendimas gali būti skundžiamas savo pasirinkimu Lietuvos Respublikos administracinių ginčų komisijos Kauno apygardos skyriui (Laisvės al. 36, 44240 Kaunas) Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka arba Regionų apygardos administracinio teismo Kauno rūmams
(A. Mickevičiaus g. 8A, 44312 Kaunas) Lietuvos Respublikos administracinių bylų teisenos įstatymo nustatyta tvarka per vieną mėnesį nuo jo paskelbimo arba įteikimo suinteresuotam asmeniui dienos.

Savivaldybės meras Valerijus Makūnas

PRITARTA

Kauno rajono savivaldybės tarybos

2024 m. sausio 25 d. sprendimu Nr. TS-52

**ŪKIO IR DARNIOS PLĖTROS KOMITETO**

**2023 M. VEIKLOS ATASKAITA**

Savivaldybės taryba, vadovaudamasi Lietuvos Respublikos vietos savivaldos įstatymo 14 straipsnio 1 dalimi, Kauno rajono savivaldybės tarybos veiklos reglamento, patvirtinto Kauno rajono savivaldybės tarybos 2023 m. kovo 30 d. sprendimu Nr. TS-176, Tarybai teikiamiems ūkio, strateginio planavimo ir biudžeto, aplinkosaugos, energetikos, kelių ir viešojo transporto, žemės ūkio, turto valdymo ir su investicijomis susijusiems klausimams nagrinėti ir išvadoms bei pasiūlymams teikti, 2023 m. gegužės 4 d. sprendimu Nr. TS-186 sudarė Ūkio ir darnios plėtros komitetą.

Jo sudėtis:

Pirmininkė: Violeta Boreikienė.

Pirmininko pavaduotojas: Kęstutis Markevičius.

Nariai:

Audrius Banionis,

Rūta Butkuvienė,

Česlovas Paulauskas,

Donatas Pocius,

Vytautė Venckūnaitė,

Algirdas Žandaras.

Komiteto veikla buvo organizuojama vadovaujantis Lietuvos Respublikos vietos savivaldos įstatymo, Savivaldybės tarybos veiklos reglamento bei 2023 m. gegužės 4 d. sprendimu Nr. TS-185 patvirtintais Ūkio ir darnios plėtros komiteto veiklos įgaliojimais.

Komiteto veiklos statistika

Įvyko

6

komiteto posėdžiai



Svarstyti

96

sprendimų projektai



Labai svarbi Tarybos nario pareiga yra posėdžių lankymas. Komiteto posėdžiai buvo organizuojami gyvai, nuotoliniu ir mišriu būdu.

2023 metų komiteto posėdžių lankomumas pateikiamas lentelėje.

Ūkio ir darnios plėtros komiteto narių posėdžių lankomumas

|  |  |  |
| --- | --- | --- |
| Eil. Nr. | Tarybos nario vardas, pavardė | Nedalyvauta posėdžiuose/ dėl pateisinamos priežasties |
|  | Audrius Banionis | 0 |
|  | Violeta Boreikienė | 0 |
|  | Rūta Butkuvienė | 0 |
|  | Kęstutis Markevičius | 0 |
|  | Česlovas Paulauskas | 0 |
|  | Donatas Pocius | 0 |
|  | Vytautė Venckūnaitė | 0 |
|  | Algirdas Žandaras | 1/1 |

Komitetas svarstė Tarybos darbotvarkėje numatytus, Tarybos ir Mero, gyventojų ir ūkio subjektų inicijuotus klausimus, Tarybos pavedimus, teikė siūlymus Administracijai, priėmė rekomendacinius sprendimus.

Svarbiausi sprendimai

1. Strateginis planavimas ir biudžetas.
* Patvirtintas Kauno rajono savivaldybės 2023–2025 m. strateginis veiklos planas.

Siekiant efektyviai panaudoti esamus finansinius išteklius, savalaikiai įsisavinti iš įvairių ministerijų ir kitų šaltinių gautas papildomas lėšas, Strateginio veiklos plano programoms skirtų lėšų paskirstymas 2023 m. buvo tikslinamas šešis kartus. Atitinkamai tikslinamas ir 2023 m. biudžetas.

* Patvirtintas Kauno rajono savivaldybės strateginio valdymo tvarkos aprašas.

Siekiant užtikrinti ilgalaikę ir darnią Kauno rajono savivaldybės pažangą, veiksmingą finansų planavimą ir panaudojimą, nustatytas Kauno rajono savivaldybės strateginio valdymo teisinis reguliavimas.

* Priimtas sprendimas dėl ilgalaikės paskolos ėmimo.

Paskolos lėšos užtikrins investicinių projektų tęstinumą, jų sėkmingą užbaigimą ir bus panaudotos investiciniams projektams, kuriuos planuojama įgyvendinti 2023–2025 metais.

Priimant sprendimą buvo atsižvelgta į Valstybės kontrolės 2023 m. gegužės 23 d. atlikto ex-ante (išankstinio) savivaldybių biudžetų fiskalinės drausmės taisyklių laikymosi vertinimą. Kauno rajono savivaldybės biudžetas buvo įvertintas teigiamai (savivaldybė laikosi lankstumo taisyklės, biudžeto asignavimai yra mažesni už leidžiamus).

2. Mokesčių politika.

* Patvirtinti valstybinės žemės nuomos mokesčio tarifai 2023 m.

Vadovaujantis Savivaldybės vykdoma lanksčia renkamų mokesčių politika, valstybinės žemės nuomos mokesčio tarifai apskaičiuoti taip, kad kiekvienoje žemės paskirties turto grupėje kasmet būtų apytiksliai vienodi, įvertinus vidutinės žemės rinkos verčių pasikeitimus. Mėgėjų sodų žemės sklypams mokesčio tarifas padidintas 0,2 procentinio punkto, o visiems kitiems mokėtojams – 0,1 procentiniu punktu.

* Nustatyti žemės mokesčio tarifai 2024 m.

Žemės mokesčio tarifai apskaičiuoti taip, kad kiekvienoje žemės paskirties grupėje kasmet būtų apytiksliai vienodi, įvertinus vidutinės žemės rinkos vertės pokyčius. Žemės mokesčio tarifai Kauno rajono savivaldybės teritorijoje nebuvo keičiami nuo 2016 m. Žemės mokestis didinamas 0,1 procentinių punktu, išskyrus gyvenamosios teritorijos, visuomeninės paskirties teritorijos, bendro naudojimo teritorijos, atskirųjų želdynų teritorijos ir vienbučių ir dvibučių gyvenamųjų pastatų teritorijos, daugiabučių gyvenamųjų pastatų ir bendrabučių teritorijos, mokestis didinamas 0,01 procentiniu punktu, mėgėjų sodų žemės sklypams ir sodininkų bendrijų bendrojo naudojimo žemės sklypams 0,04 procentiniu punktu.

* Nustatyti nekilnojamojo turto mokesčio tarifai 2024 m.

Nuo 2020 m. pasikeitus nekilnojamojo turto įstatymui, nekilnojamojo turto mokestis Kauno rajono savivaldybės teritorijoje buvo pakeistas. Mokesčio tarifas padidintas
0,1 procentiniu punktu.

* Nustatytas fiksuoto dydžio pajamų mokestis gyventojams už veiklos rūšis, kuriomis gali būti verčiamasi turint verslo liudijimą, ir liudijimus veiklai vykdyti 2024 metams.
1. Aplinkosauga.
* Priimtas sprendimas dėl VšĮ Kauno regiono atliekų tvarkymo centro nustatyto mišrių komunalinių atliekų priėmimo ir apdorojimo mechaninio biologinio apdorojimo ir mechaninio atliekų rūšiavimo įrenginiuose mokesčio.

Nuo 2024 m. sausio 1 d. įsigaliojus naujiems mišrių komunalinių atliekų priėmimo ir apdorojimo įkainiams, patvirtintiems VšĮ Kauno regiono atliekų tvarkymo centro visuotinio dalininkų susirinkimo 2023 m. gruodžio 1 d. sprendimu Nr. 23-6-1 „Dėl atliekų priėmimo ir apdorojimo mechaninio biologinio apdorojimo ir mechaninio atliekų rūšiavimo įrenginiuose, Kauno regioniniuose sąvartynuose, žaliųjų atliekų kompostavimo aikštelėse, didelių gabaritų ir kitų atliekų surinkimo aikštelėse mokesčio tvirtinimo“ – už mišrių komunalinių atliekų priėmimą ir apdorojimą nustatytas ATM – 106,64 Eur (be PVM) už 1 toną.

* Pakeisti vietinės rinkliavos už komunalinių atliekų surinkimą iš atliekų turėtojų ir atliekų tvarkymą Kauno rajono savivaldybėje nuostatai.

Nuostatai pakeisti atsižvelgiant į praktinio Nuostatų taikymo metu vietinės rinkliavos administratoriui iškylančias problemas, siekiant užtikrinti vienodą jo taikymą nekilnojamo turto objektų savininkų atžvilgiu.

* Patvirtintas Kauno rajono savivaldybės atliekų prevencijos ir tvarkymo 2021 – 2027 m. planas.

Pagrindinis Savivaldybės organizuojamos komunalinių atliekų tvarkymo sistemos tikslas – nustatyti komunalinių atliekų tvarkymo sistemų organizavimo priemones, kurios užtikrintų aplinkosaugos, techninius – ekonominius ir higienos reikalavimus atitinkančios komunalinių atliekų tvarkymo paslaugos pasiūlą visiems savivaldybės teritorijoje esantiems asmenims. Savivaldybės APTP buvo atliktas strateginis pasekmių aplinkai vertinimas, įskaitant ir visuomenės informavimo procedūras.

* Patvirtintos UAB Komunalinių paslaugų centro šilumos bazinės kainos (kainos dedamosios) 3 metų laikotarpiui.
* Pritarta memorandumui „Dėl prisijungimo prie žaliųjų savivaldybių iniciatyvos“.
* Pakeistos Kauno rajono savivaldybės želdynų ir želdinių apsaugos taisyklės.

Vadovaujantis taisyklėmis draudžiama kirsti, kitaip iš augimo vietos pašalinti ar intensyviai genėti saugotinus medžius viešuosiuose želdynuose ir viešuosius želdinius, kurie priskiriami saugotiniems medžiams, nuo kovo 15 dienos iki rugpjūčio 1 dienos, išskyrus atvejus, kai jie kelia pavojų gyventojams, jų turtui, statiniams, eismo ar skrydžių saugumui, taip pat kai tai būtina remontuojant, rekonstruojant ar tiesiant naują valstybinės ar vietinės reikšmės kelią, įgyvendinant ypatingos valstybinės svarbos projektus.

* Patvirtintas Kauno rajono daugiabučių gyvenamųjų namų ir jų aplinkos atnaujinimo, plėtros ir administravimo rėmimo programos tvarkos aprašas.

Suvienodintos lėšų skyrimo ir jų išmokėjimo Valdytojui procedūros (sprendimus dėl lėšų skyrimo ir jų išmokėjimo priima Savivaldybės vykdomoji institucija).

1. Kelių priežiūra ir keleivinio transporto viešųjų paslaugų teikimas.
* Sudaryta Kauno rajono savivaldybės kelių priežiūros ir plėtros programos lėšų paskirstymo komisija ir patvirtinti komisijos veiklos nuostatai.
* Pritarta sprendimo projektui dėl 2023 m. kovo 30 d. sprendimo Nr. TS-123 „Dėl Kauno rajono savivaldybės vietinės reikšmės kelių ir gatvių projektavimo, tiesimo, taisymo (remonto), priežiūros ir saugaus eismo sąlygų užtikrinimo objektų 2023-2025 m. prioritetinės eilės ir 2023 m. objektų sąrašo patvirtinimo“ pakeitimo.
* Pritarta Kauno rajono savivaldybės tarybos 2017 m. gruodžio 21 d. sprendimo Nr. TS-438 „Dėl keleivių vežimo vietinio (priemiestinio) reguliaraus susisiekimo autobusais ir maršrutiniais taksi tarifų nustatymo“ pakeitimui.
* Pritarta keleivių vežimo vietinio (priemiestinio) reguliaraus susisiekimo autobusų 120-uoju, 140-uoju, 146-uoju, 150-uoju, 151-uoju ir 181-uoju maršrutais tarifams.
* Pritarta bendradarbiavimo sutarčiai su Prienų rajono savivaldybe dėl transporto lengvatas turinčių keleivių vežimo nuostolių kompensavimo vietiniame priemiestiniame autobusų 172-ajame maršrute Kauno AS–Margininkai–Piliuona ir 179-ajame maršrute Kauno AS–Piliuona–Arlaviškės.
* Pritarta papildomam Bendradarbiavimo sutarties su Kauno m. savivaldybe finansavimui.

Sprendimo įgyvendinimui papildomo finansavimo poreikis planuojamas apie
4,4 tūkst. Eur per mėnesį arba 52,85 tūkst. Eur per metus. Sprendimo įgyvendinimas būtų finansuojamas Savivaldybės biudžeto lėšomis, skirtomis viešojo transporto nuostolių kompensavimui. Šiuo metu pagal *Bendradarbiavimo sutartį Kauno rajono savivaldybė Kauno miesto savivaldybei kompensuoja patiriamus nuostolius už miesto autobusų maršrutų ridą rajono teritorijoje*, kuri sudaro: vidutiniškai 106,2 tūkst. km per mėnesį didelės talpos autobusais ir vidutiniškai 20,3 tūkst. km per mėnesį mažos talpos autobusais.

5. Projektinė bendruomenių veikla.

* Pritarta Linksmakalnio kaimo bendruomenės projektui ir jo bendram finansavimui.
* Pritarta Kauno rajono bendruomenės Pažėrų kraštas projektui ir jo bendram finansavimui.
* Pritarta Batniavos bendruomenės projektui ir jo bendram finansavimui.
* Pritarta bendradarbiavimui su Valstybės įmone Valstybinių miškų urėdija.

Pasirašyta sutartis dėl bendradarbiavimo siekiant prisidėti prie kokybiško Kauno rajono bendruomenės poilsio organizavimo bei atliekant reikalingus tvarkymo darbus gausiai lankomame Šaltinių take Kačerginės seniūnijoje.

1. Ūkio ir darnios plėtros komiteto narių susitikimas su Kauno rajono verslo bendruomene.

2023 m. lapkričio 14 d. buvo organizuota išvyka į Kauno LEZ, kurioje dalyvavo komiteto nariai ir administracijos atsakingų skyrių vadovai. Vizito metu susipažinta su Kauno LEZ plėtra, ateities vystymosi perspektyvomis, pasiekimais ir problemomis, aplankytos įmonės Kauno LEZ, Tamro ir Brolis Timber.

Komitete svarstyti ir kiti su teisės aktų pakeitimais, Savivaldybės turto pardavimo viešame aukcione, ūkio subjektų atleidimo nuo mokesčių ir kitais klausimais susiję sprendimo projektai.

Komiteto nariai dėl svarstomų sprendimų projektų ne kartą inicijavo klausimų aptarimą su vietos bendruomenėmis, gyventojais, įmonių/įstaigų vadovais gyvai ir nuotoliniu būdu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_